
R A P O R T

asupra propunerii legislative pentru modificarea şi completarea unor acte normative cu incidenţă asupra domeniului fiscal şi a sistemului pensiilor militare de stat
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu  propunerea legislativă pentru modificarea şi completarea unor acte normative cu incidenţă asupra domeniului fiscal şi a sistemului pensiilor militare de stat,  trimisă cu adresa nr. P.l.x 852 din 13 noiembrie 2006.
La întocmirea prezentului raport Comisia a avut în vedere avizele:

· Consiliului Legislativ (nr.986/17.07.2006 - favorabil)

· Comisiei juridice, de disciplină şi imunităţi (nr.31/1345/29.11.2006 - negativ)

· Comisiei pentru apărare, ordine publică şi siguranţă naţională (nr.32/722/22.11.2006 - favorabil)

precum şi punctul de vedere al Guvernului (nr.2210/19.07.2006 - negativ).

Propunerea legislativă are ca obiect de reglementare completarea art.1 din Legea nr.147/2000 privind reducerile acordate pensionarilor pentru transportul intern, cu modificările ulterioare, modificarea art.42 lit.d) din Legea nr.571/2003 privind Codul fiscal, cu modificările şi completările ulterioare, modificarea unor prevederi ale Legii nr.164/2001 privind pensiile militare de stat, republicată, cu modificările şi completările ulterioare, precum şi modificarea art.53 din Legea nr.80/1995 privind statutul cadrelor militare, cu modificările şi completările ulterioare.
Comisia propune Plenului Camerei Deputaţilor respingerea iniţiativei legislative din următoarele considerente:

1. Propunerea ce vizează acordarea călătoriilor gratuite pentru pensionarii militari este de natură să creeze un regim mult mai favorabil pentru aceştia în raport cu ceilalţi pensionari aparţinând sistemului public de pensii.
2. Scutirea de la impozit a veniturilor realizate doar de către persoanele care obţin pensii militare ar atrage după sine legiferarea unui tratament fiscal discriminator în funcţie de serviciile pe care fiecare contribuabil le-a efectuat pe parcursul activităţii profesionale şi încălcarea principiului fiscalităţii privind echitatea fiscală.
3. Modificarea art.21 alin.(1) din Legea nr.164/2001 şi abrogarea alin.(2) al aceluiaşi articol impun modificarea şi completarea art.48 alin.(1) lit.a) şi a art.79 alin.(1) lit.a), cu influenţe financiare majore ce nu pot fi asigurate în acest moment din bugetul Ministerului Apărării Naţionale, implicând, totodată, şi un număr considerabil de personal şi de materiale pentru implementarea procesului de actualizare şi recalculare al pensiilor militare de stat aflate în plată. Modificarea art.21 din Legea nr.164/2001 ar crea nemulţumiri şi ar dezavantaja toţi pensionarii militari care au atins apogeul carierei militare şi au ocupat funcţii superioare la data trecerii în rezervă.
4. Nu sunt precizate sursele de acoperire a majorării cheltuielilor bugetare aferente exerciţiului bugetar, astfel cum prevede art.15 alin.(1) din Legea nr.500/2002 privind finanţele publice, cu modificările şi completările ulterioare.

2. Propunerea legislativă face parte din categoria legilor organice, conform prevederilor art. art.73 alin.(3) din Constituţia României, republicată.

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

din partea Guvernului: 

- Col. Constantin Marian – Şef secţie pensii militare, Ministerul Apărării;

- Mr. Dănilă Mihai – consilier juridic, Ministerul Apărării.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi. 

5. Propunerea legislativă  a fost respinsă de Senat în şedinţa din 8 noiembrie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 13 decembrie 2006, Comisia propune  respingerea proipunerii legislative.

